**VIAŢĂ ÎNTRE COPERŢI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIAŢĂ ÎNTRE COPERŢI

Lăsaţi-mă să ard în poezie

Această viaţă, singura ce-o am.

Din versuri simt izvor de apă vie

Şi din prozodie n-aş ceda un dram

Decât acelor ce doresc să vadă

Ascunsul vorbelor şi ritmul lor.

Sunt prea bătrân să mă mai iau la sfadă

Cu limbi de lemn şi cor asurzitor!

O nestemată prinsă-ntr-o conjuncţie

Ori un adverb lucind ameţitor

Înlătură din viaţă orice funcţie

Iar poezia, singurul odor

Ce merită să fie pus deoparte

Între coperţi ce nu rămân închise,

Comoară ca şi orice altă carte

În care lumile sunt transformate-n vise

Precum şi visele sunt transformate-n lumi

În care doar Ilene Cosânzene

Şi Feţi Frumoşi trecând peste genuni

Dau nemuriri noi şi noi dileme.

Sunt prea bătrân, dileme am prea multe!

Rostesc trohei, cer vântului s-asculte!

Sunt prea bătrân şi nu mai simt insulte.